**Kotipizza Group Oy** on Suomessa toimiva fast casual -ravintolaliiketoimintaan keskittynyt konserni.

Konserniin kuuluvat Kotipizza-ravintolaketjua hallinnoiva Kotipizza Oyj, hankinta- ja logistiikkayritys Helsinki Foodstock Oy sekä The Social Burger Joint Oy. Kotipizza ja Social Burgerjoint harjoittavat ravintola-alan franchising-toimintaa Suomessa, ja Helsinki Foodstock tarjoaa ruokaan liittyviä hankinta-, logistiikka- ja valikoimapalveluita ketjuohjatuille yrityksille. Sen asiakkaisiin kuuluu muun muassa Kotipizza-ketju sekä muita merkittäviä pikaruoka-alan toimijoita. Kotipizza on norjalaisen omistajansa Orklan suurin brändi Suomessa.

Historia
--------

### Alkuvaiheet 1987–2010

Ensimmäinen Kotipizza avattiin Vaasaan vuonna 1987. Ketjun perusti Rabbe Grönblom.
Tommi Tervanen perusti vuonna 2003 Foodstock Oy:n, joka alkoi tehdä yhteistyötä Kotipizzan kanssa. Vuonna 2005 Kotipizzan omistajan Rabbe Grönblomin yhtiö Ab R. Grönblom International Ltd (RGI) osti 90 prosenttia Foodstockin osakkeista. Kaupan jälkeen RGI:n omistamalla Frankis Finland Oy:lla oli kaksi tytäryhtiötä, Kotipizza ja Foodstock.

### Frankis Group 2011–2014

Sentica Partnersin hallinnoimat rahastot hankkivat vuonna 2011 RGI:ltä enemmistöosuuden Frankis Finlandista sekä vähemmistöosakkaiden hallussa olleet Foodstockin osakkeet ja näin syntyi Frankis Group Oyj. Samana vuonna avattiin myös Frankis Groupin ensimmäinen 55 Burger, Cola & Fries -hampurilaisketjuun kuulunut ravintola. Ketju myytiin vuonna 2014 Rolls-hampurilaisravintoloista vastaavalle Jokes Family Oy:lle.

Frankis Groupin toimitusjohtajaksi nimitettiin vuonna 2012 Helsinki Foodstockin toimitusjohtajana ollut Tommi Tervanen.  Hän suunnitteli Kotipizzojen uudistamisen itse: piristettyään ravintoloiden ilmettä muun muassa uusilla työvaatteilla ja valomainoksilla hän alkoi kertoa asiakkaille ja työntekijöille raaka-aineiden alkuperästä.

Vuonna 2014 Frankis Groupin omistivat pääomasijoittaja Sentica Partnersin hallinnoimat rahastot, toimitusjohtaja Tommi Tervanen sekä muut yhtiön avainhenkilöt. Joulukuussa yhtiö myi omistamansa Francountin liiketoiminnot Accountorille. Francount oli erikoistunut hotelli- ja ravintola-alan tilitoimistopalveluihin ja sen suurin asiakasryhmä olivat Kotipizzan francisingyrittäjät.

### Kotipizza Group 2015–2018

Frankis Group Oyj muutti nimensä Kotipizza Group Oyj:ksi maaliskuussa 2015 ja yhtiön kotipaikka vaihtui Vaasasta Helsinkiin. 21. toukokuuta yhtiö kertoi aikeestaan listautua Helsingin pörssin päälistalle, listautumisanti käynnistyi 5. kesäkuuta. Listautumista yhtiö oli aiemmin suunnitellut jo vuonna 2000. Annin jälkeen ketjun suurin omistaja oli pääomasijoittaja Sentica Partners, jolla oli 61 prosenttia osakepääomasta, muita suuria osuuksia eläkevakuutusyhtiöillä ja sijoitusrahastoilla. Vuoden liikevaihto oli 56,4 miljoonaa euroa. Yhtiö sulki kannattamattomia toimipisteitä ja perusti meksikolaistyyppisen Chalupa-ketjun.

Helmikuussa 2017 Sentica myi osuutensa Kotipizza Groupista ja Kotipizza ilmoitti ostaneensa Pizzataxin. Syyskuussa yhtiö toi markkinoille Kotipizza Go -pizzapalat, ja marraskuussa konserni osti enemmistöosuuden Social Food Street Burgerjoint -ravintolan liiketoiminnasta ja kertoi aikovansa laajentaa sen toiminnan ketjuksi. Joulukuussa konserni kertoi lanseeraavansa kansainvälisille markkinoille suunnatun No Pizza -ravintolakonseptin. Ensimmäinen uuden konseptin ravintola oli tarkoitus avata Pohjoismaissa vuonna 2018.  No Pizza -ravintolakonseptin oli tarkoitus tulla ravintolaketjuksi "master franchising" -yhteistyöllä, jossa ulkomainen kumppani saisi joko maa- tai kaupunkikohtaisen lisenssin. Samassa kuussa Kotipizza-ketjun kuukausimyynti oli ensimmäistä kertaa yli kymmenen miljoonaa euroa. Kotipizza Go -pizzapaloja myytiin niihin erikoistuneissa pisteissä, kuten kaukoliikenteen junissa ja 20 Neste K -liikenneasemalla. Konsernihallinnossa työskenteli vuoden lopussa 55 henkilöä. Kotipizza-ravintoloista vastasi lähes kolmesataa yrittäjää, ja työntekijöitä heillä oli yhteensä noin 1 700. Ravintolat työllistivät keskimäärin kuusi henkilöä, joista osa saattoi työskennellä osa-aikaisesti. Chalupalla oli 13 ravintolaa, joissa oli kullakin oma yrittäjä ja heidän lisäkseen työntekijöitä oli 20. Social Burgerjoint -ravintolassa työntekijöitä oli 10.

Kotipizza ilmoitti helmikuussa 2018 perustavansa uuden lounasravintolakonseptin. Tasty Market -lounasravintolakonseptille etsittiin yhteistyökumppaneita, joiden kanssa ravintoloita oli tarkoitus avata muun muassa yrityspuistoihin ja oppilaitoksiin. Keväällä 2018 Kotipizza Groupin suurimmat omistajat olivat Keskinäinen Työeläkevakuutusyhtiö Elo (8,08%), Sr Evli Suomi Pienyhtiöt (5,78%), Keskinäinen työeläkevakuutusyhtiö Varma (3,15%), Sr Säästöpankki Pienyhtiöt (2,52%), Sr Alfred Berg Suomi Fokus (2,11%), Esr Danske Invest Suomen Parhaat (1,90%), Kirkon Eläkerahasto (1,73%), Sr Danske Invest Arvo Finland Value (1,61%), Sr eQ Pohjoismaat Pienyhtiö (1,57%) ja Sr Danske Invest Suomen Pienyhtiöt (1,57%).

### Kotipizza Group ja Orkla 2018–

Marraskuussa 2018 Kotipizza ja Orkla kertoivat yhdistymissopimuksesta, jonka mukaan Orkla tekee julkisen ostotarjouksen kaikista Kotipizza Group Oyj:n osakkeista. Orklan aikomuksena oli, että Kotipizza jatkaa toimintaansa erillisenä yhtiönä Orklan alaisena ja jatkaa käytössä olevalla franchise-mallilla.

Helmikuussa 2019 kerrottiin, että Orklan kokonaisomistus oli noussut 99,3 prosenttiin. Orkla aikoi hakea Kotipizzan osakkeiden poistamista Helsingin pörssistä heti, kun se olisi mahdollista käytännössä. Kesäkuussa tiedotettiin Orklan saaneen omistusoikeuden kaikkiin Kotipizzan osakkeisiin ja osakkeiden poistuvan pörssistä.

Tammikuussa 2020 Kotipizza Group myi Chalupa-konseptin ja -ketjun kymmenen ravintolaa Think Drinks Oy:lle.

Vuonna 2021 Kotipizza Groupin toimitusjohtajaksi nimitettiin Heidi Stirkkinen.

Organisaatio
------------

Kotipizza Group Oy -konserniin kuuluvat pikaruokaketjut Kotipizza Oyj ja The Social Burger Joint Oy sekä ruuan hankintaan ja logistiikkaan erikoistunut Helsinki Foodstock Oy. Kotipizza-ketjuun kuuluu yli 300 ravintolaa, joista kaikki toimivat itsenäisinä yrityksinä franchisingperiaatteella. Franchisingyrittäjiä ketjulla on lähes 300. Kotipizza on Suomen ja koko Pohjoismaiden suurin pizzaketju ja yksi Suomen tunnetuimmista ravintolabrändeistä. Social Burgerjointilla on tällä hetkellä kahdeksan ravintolaa Suomessa. Kotipizza Group -konserni työllistää noin 100 työntekijää.

Keväällä 2021 Kotipizza Groupin hallitukseen kuuluivat sen puheenjohtaja Kenneth Haavetin lisäksi Pasi Flinkman, Thomas Ljungqvist, Johanna Paavola, Kalle Ruuskanen ja Aaron Moore-Saxton.

### Kotipizza

Kotipizzan ravintola
*Pääartikkeli: Kotipizza*
Kotipizza Oyj on Pohjoismaiden suurin pizzaravintolaketju ja se harjoittaa pizza-alan franchising-toimintaa Suomessa. Vuonna 2021 Kotipizza-ketjuun kuului yli 290 ravintolaa, joista kaikki toimivat itsenäisinä yrityksinä franchisingperiaatteella. Franchisingyrittäjiä ketjulla oli lähes 300.

### Social Burgerjoint

*Pääartikkeli: Social Burgerjoint*
Marraskuussa 2017 Kotipizza Group osti enemmistöosuuden Helsingin Sörnäisissä sijainneen Social Food Street Burgerjoint -ravintolan liiketoiminnasta ja teki siitä ketjun. Ravintolan perustajat, Herkko Volanen ja Mika Tuomonen jatkoivat vähemmistöosakkaina ja ketjun ravintoloitsijoina.   Vuonna 2021 ketjuun kuului yhdeksän ravintolaa Suomessa.

### Helsinki Foodstock

Tervasen vuonna 2003 perustama Foodstock on suurelle yleisölle tuntematon. Loppuvuonna 2018 Tervanen kertoi, että "Se oli tukkukaupan ensimmäisiä disruptioita, sillä yritys ei omista omaa kalustoa tai varastoa vaan tavaravirran. Se oli poikkeuksellinen liiketoimintamalli ja on edelleenkin". Vuonna 2017 konsernin tukifunktio Foodstockin osuus konsernin 84 miljoonan euron liikevaihdosta oli noin 64 miljoonaa euroa. Kotipizzan franchising-yrittäjät ostavat kaikki raaka-aineensa Foodstockilta, mutta vain vajaa puolet Foodstockin myynnistä tuli Kotipizza-ravintoloista. Oman konsernin ravintoloiden lisäksi Foodstockin asiakkaina on myös muita merkittäviä ravintola-alan toimijoita.

### Omistaja

Kotipizza Groupin omistaja Orkla kuuluu Norjan suurimpiin pörssiyrityksiin. Se on Pohjoismaiden ja ­Baltian suurin päivittäistavarakaupan merkkien toimittaja: sillä on yhteensä 300 tuotemerkkiä, joita myydään yli sadassa maassa. Vuonna 2019 Suomessa myytiin noin 70 Orklan omistamaa tuotemerkkiä, kuten Grandiosa-pizzoja, Kallen mätitahnaa, Taffel-sipsejä, Kantolan keksejä, Risifrutti-vanukkaita ja Salvequick-laastarreita. Se omistaa myös esimerkiksi Felix-, Black Horse -, Jordan-, Panda- ja Frödinge-tuotemerkit.  Kotipizza on sen suurin suomalainen brändi.

Yhteiskuntavastuu
-----------------

Kotipizza tukee muun muassa Nenäpäivää ja Plan Suomen toimintaa.. 

Vuonna 2017 Kotipizza sai merenelävien MSC-sertifikaatin. Se oli ensimmäinen pizzaketju maailmassa, jolle sertifikaatti myönnettiin. Sertifioinnin saadakseen ketju sitoutui siihen, että kaikki sen kala- ja äyriäistuotteet on hankittu kestävistä kalakannoista ja vastuullisesti toimivilta kalastusyrittäjiltä. MSC (Marine Stewardship Council) on kansainvälinen, voittoa tavoittelematon organisaatio, joka edistää kestävää kalataloutta ja liikakalastuksen lopettamista.

Syksyllä 2018 Kotipizza Group oli vaatimassa Suomeen ihmisoikeuksia koskevaa yritysvastuulakia. #Ykkösketjuun-kampanjaan osallistui yli 70 yritystä, kansalaisjärjestöä ja ammattiliittoa, jotka halusivat muistuttaa päättäjiä siitä, että Suomi on kansainvälisessä vertailussa jäämässä jälkeen yritysvastuulainsäädännössä. Laki velvoittaisi yritykset paitsi selvittämään ihmisoikeusvaikutuksensa myös välttämään mahdollisia kielteisiä vaikutuksia.

Kotipizza-ketju on myynyt hävikkiruokaa ResQ Club -sovelluksen kautta lokakuusta 2019 lähtien.

Kotipizza Group on mukana Helsingin kaupungin Forum Virium Helsinki -innovaatioyhtiön ja Laurea-ammattikorkeakoulun vetämässä Mission Zero Foodprint -hankkeessa, joka on kehittämässä ravintoloille hiilineutraaliuteen tähtäävää toimintamallia, joka sopii erityisesti pienille ja keskisuurille ruokapalveluyrityksille.

Tunnustuksia
------------

* Vuonna 2015 Markkinointiviestinnän Toimistojen Liitto ja viestintätoimisto Manifesto palkitsivat Kotipizzan Groupin toimitusjohtajan Tommi Tervasen Pizza Guy -blogin Suomen parhaana yritysblogina.
* Vuonna 2016 Sustainable Brand Index -tutkimuksessa selvitettiin Pohjoismaiden vastuullisimpia brändejä. Kotipizza oli pikaruokapaikoista vastuullisin, toiseksi tulivat Hesburger ja Subway.
* Marraskuussa 2017 yksityissijoittajat valitsivat Helsingin pörssin parhaat yhtiöt vuosittaisessa Pörssisäätiön, Kreabin ja Helsingin Messujen järjestämässä Yksityissijoittajien valinta -kilpailussa. Pienten yritysten sarjan voitti Kotipizza.

Lähteet
-------

1. 1 2  Kotipizza Group Oyj | Julkinen osakeyhtiö | Kauppalehti.fi *www.kauppalehti.fi*. Viitattu 16.5.2018.
2. 1 2  Kotipizza Group Oyj *www.finder.fi*. Viitattu 31.3.2021.
3. 1 2 3 4 5  Vuosikertomus 2017 (PDF) Kotipizza Group. Viitattu 16.5.2018.
4. 1 2 3 4 5  Yritys *Kotipizza Group*. Viitattu 19.3.2021.
5. ↑  Kotipizza Group | Home *Kotipizza Group*. Viitattu 25.5.2018.
6. 1 2 3  Kotipizza Social Food Street Burgerjointin enemmistöomistajaksi - laajentaa valtakunnalliseksi *Kauppalehti*. Viitattu 22.5.2018.
7. 1 2  Yritys *www.foodstock.fi*.  Arkistoitu 22.5.2018. Viitattu 28.5.2018.
8. 1 2  Kotipizzan johtoryhmä lähtee tapaamaan yrittäjiä – lupaa, ettei muutoksia ole tulossa *Ilta-Sanomat*.  22.11.2018. Viitattu 18.3.2021.
9. 1 2  I.-Mediat Oy: Kotipizzan myynti Orklalle sai sinetin – yhtiö poistuu Helsingin pörssistä *Ilkka-Pohjalainen*. Viitattu 18.3.2021.
10. ↑  Ensimmäiselle Kotipizzalle uusi yrittäjä *Pohjalainen*. Viitattu 9.8.2015.
11. 1 2 3 4  Kotipizza Groupin listalleottoesite *Listalleottoesite*.  4.6.2015. Kotipizza. Viitattu 24.5.2018.
12. 1 2  Kotipizza Group Oyj | Julkinen osakeyhtiö | Kauppalehti.fi *www.kauppalehti.fi*. Viitattu 22.5.2018.
13. ↑  Suomi ahmii pikaruokaa enemmän kuin koskaan – Kotimaiset ketjut pyrkivät nyt maailmalle *Suomenkuvalehti.fi*.  23.2.2018. Viitattu 15.2.2019.
14. ↑  Kotipizzan perustaja myi yrityksensä kokonaan *Taloussanomat*.  10.09.2014. Viitattu 29.6.2015.
15. ↑  Juvonen, Anna: Emo ottaa Kotipizzan nimen *Kauppalehti*.  6.3.2015. Viitattu 29.6.2015.
16. ↑  Kyynäräinen, Tiia: Kotipizza aikoo pörssiin *Kauppalehti*.  21.5.2015. Viitattu 29.6.2015.
17. ↑  Räisänen, Perttu: Kotipizza pidentää listautumisannin merkintäaikaa *Kauppalehti*.  17.6.2015. Viitattu 29.6.2015.
18. ↑  Luukka, Teemu: Kotipizzan tie pörssiin takkuaa *hs.fi*.  27.6.2015. Helsingin Sanomat.  Arkistoitu 29.6.2015. Viitattu 29.6.2015.
19. ↑  Öhrnberg, Paul: Kotipizza halusi pörssiin jo vuonna 2000 *Kauppalehti*.  21.5.2015. Viitattu 29.6.2015.
20. ↑  Kotipizzan osake ylitti niukasti merkintähinnan *Helsingin Sanomat*.  7.7.2015. Viitattu 22.5.2018.
21. ↑  Kotipizza-ketju kasvaa markkinavauhtia nopeammin – meksikolaisia Chalupa-ravintoloita perustetaan lisää *Helsingin Sanomat*.  11.4.2016. Viitattu 22.5.2018.
22. ↑  Sentica myi Kotipizzaa 38,2 miljoonalla eurolla *Arvopaperi*. Viitattu 22.5.2018. (englanniksi)
23. ↑  Suomalainen Pizzataxi myytiin *Taloussanomat*.  1.2.2017. Viitattu 5.12.2017.
24. 1 2  I-Mediat Oy: Kotipizza hyppäsi junaan kyytiin *Pohjalainen*. Viitattu 24.5.2018.
25. ↑  Kotipizza hamuaa ulkomaille uudella No pizza -konseptilla *Kauppalehti*. Viitattu 22.5.2018.
26. ↑  Nyt.fi: Pikatestissä Kotipizzan uusi konseptiravintola No Pizza – monimutkainen puhelintilaus stressaa, mutta roseeviini on täydellistä *Helsingin Sanomat*.  12.7.2018. Viitattu 14.2.2019.
27. ↑  Kotipizza lähtee valloittamaan maailmaa No Pizza -ravintolakonseptilla – "Uudentyyppinen brändiajattelu puuttuu Pohjoismaista" *Markkinointi & Mainonta*. Viitattu 22.5.2018.
28. ↑  Kotipizzan kuukausimyynti kasvoi yli 10 miljoonaan *Kauppalehti*. Viitattu 22.5.2018.
29. ↑  Kotipizza tavoittelee kasvun pitämistä 20prosentin tuntumassa - perustaa uuden lounasravintolakonseptin *Kauppalehti*. Viitattu 22.5.2018.
30. ↑  Suurimmat osakkeenomistajat | Kotipizza Group *Kotipizza Group*.  Arkistoitu 22.5.2018. Viitattu 22.5.2018.
31. ↑  Räisänen, Perttu: Orkla ostaa Kotipizzan *Markkinointi & Mainonta*.  22.11.2018. Alma Talent. Viitattu 22.11.2018.
32. 1 2  Jyri Tuominen: Kotipizzan hallitus suosittelee yksimielisesti Orklan ostotarjouksen hyväksymistä *Kauppalehti*. Viitattu 18.3.2021.
33. ↑  Jyri Tuominen: Orklan Kotipizza-omistus täydentyi yli 99 prosenttiin *Kauppalehti*. Viitattu 14.2.2019.
34. ↑  Piritta Palokangas: Kotipizza luopuu Chalupa-ketjusta *Kauppalehti*. Viitattu 18.3.2021.
35. ↑  Kotipizzan toimitusjohtaja vaihtuu, vuodesta 2012 yhtiötä johtanut Tommi Tervanen siirtyy hallituksen puheenjohtajaksi *Helsingin Sanomat*.  1.10.2021. Viitattu 8.3.2022.
36. ↑  MasterChefin uudessa Burgerjointissa jonotetaan savussa *Helsingin Uutiset*. Viitattu 24.5.2018.
37. ↑  Kotipizza rakentaa hampurilaisketjun: Osti enemmistön Social Food -ravintolan takana olevasta yrityksestä *Helsingin Sanomat*.  30.11.2017. Viitattu 22.5.2018.
38. ↑  Kotipizza aikoo perustaa hampurilaisravintolaketjun *Taloussanomat*.  30.11.2017. Viitattu 5.12.2017.
39. ↑  Pirkko Tammilehto: Orkla pyrkii Kotipizzalla ravintolakauppaan – Alan kasvu tulee ulkona syömisestä *Kauppalehti*. Viitattu 18.3.2021.
40. ↑  Maija Pylväs: Hyväntekeväisyyspitsa maistui päiväkotilapsille *KPK*.  15.11.2017. Viitattu 19.3.2021.
41. ↑   *www.kauppalehti.fi*. Viitattu 22.5.2018.
42. ↑  Kotipizza sai maailman ensimmaisena pizzaketjuna msc-sertifikaatin *Kauppalehti*. Viitattu 16.5.2018.
43. ↑  Kotipizza sai maailman ensimmäisenä pizzaketjuna MSC-sertifikaatin *Kauppalehti.*. Viitattu 22.5.2018.
44. ↑  Elina Hakola: Yritysten ihmisoikeusvaikutukset tarkempaan syyniin – Kampanja muistuttaa, että Suomi on jäämässä jälkeen yritysvastuulainsäädännössä *Talouselämä*. Viitattu 15.2.2019.
45. ↑  Jani Niipola: Pizzassa väärä täyte? Ei haittaa, Kotipizza aikoo saada senkin myytyä ja vähentää siten hävikkiään *Kauppalehti*. Viitattu 18.3.2021.
46. ↑  Ravintoloille kehitellään hiilijalanjäljen mittaria – "Vaikutusta syntyy, kun tarpeeksi suuri joukko tulee omilla teoillaan mukaan" *Maaseudun Tulevaisuus*. Viitattu 18.3.2021.
47. ↑  Kultasulka jaettiin verkkomarkkinoinnin teokselle - Kotipizzan blogi vuoden paras *Markkinointi & Mainonta*. Viitattu 24.5.2018. (englanniksi)
48. ↑  Valio, Kotipizza, Finlayson, Elisa ja S-Pankki nappasivat ykkössijat vastuullisuudesta *Markkinointi & Mainonta*. Viitattu 22.5.2018. (englanniksi)
49. ↑  Yksityissijoittajat valitsivat pörssin parhaat yhtiöt - Kone voittoon suurten sarjassa *Kauppalehti*. Viitattu 22.5.2018.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Kotipizza Group**.
* Kotipizza Group
* Pizza Guy -blogi